Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: 2084/1998. (IV. 8.) Korm. határozatnak a tárgyalások
Paragraph Index: 1348

28. A Bizottság „Napirend 2000-ig” című közleményében felvázolt elképzelésnek megfelelően a Tanács rendeletet alkotott a csatlakozni kívánó országoknak a csatlakozásra való felkészülés stratégiája keretében történő támogatásáról, és azon belül ún. csatlakozási partnerségek létesítéséről (ld. a Tanács 622/98/EK rendeletét). A csatlakozási partnerség e rendelet értelmében a csatlakozásra való felkészülés megerősített stratégiájának kulcsfontosságú része, amely a tagjelölt országoknak nyújtott valamennyi közösségi támogatás egységes keretét adja. A csatlakozási partnerség keretében nyújtott közösségi támogatás a csatlakozási feltételek teljesítésével összefüggő problémák megoldására, az ilyen célok megvalósítására összpontosul, összhangban a Bizottságnak a csatlakozási kérelemről adott véleményében foglaltakkal. A támogatás függ az Európai Megállapodásból eredő kötelezettségek tiszteletben tartásától és az Európai Tanács 1993. évi, koppenhágai ülésén meghatározott csatlakozási feltételek teljesítésében elért haladástól. A tagjelölt országoktól a csatlakozási partnerségben azt várják el, hogy az acquis communautaire elfogadásának olyan nemzeti programját dolgozzák ki, amely a Bizottság véleményében foglaltakkal összhangban részletes menetrendet tartalmaz a közösségi joghoz való igazodásra, a kapcsolódó intézményfejlesztésre, feltüntetve a közösségi támogatás iránti igényt éppúgy, mint a saját költségvetési hozzájárulást.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes